Torsten Schack Pedersen (V), 2006-11-16:
Jeg vil gerne starte med at slå fast, at forskningsfriheden er veldefineret i universitetsloven, og den kender hr. Per Clausen jo i mindste detalje.
Jeg vil gerne have lov at understrege, at målet med at sikre mere såvel forskning som uddannelse specielt kan ses i lyset af, at sektorforskningen integreres i universiteterne.
I dag er der jo ikke det samme krav om uddannelse af studerende til sektorforskningen, som der er til universiteterne.
Det må være en meget logisk følge, at ved at skabe indfusioneret sektorforskning i universiteterne er der en langt større basis til at sikre en kraftig stigning i antallet af studerende, som alle er enige om er nødvendig.
Vi fordobler eksempelvis antallet af ph.d.-studerende.
Der er vi nu endnu bedre rustet til den udfordring, og det er bl.a. et af resultaterne af fusionen.
I Venstre er vi optaget af, at man ruster sig bedst muligt til fremtidens udfordringer.
Og vi er i øjeblikket i fuld gang med en fremtidssikring af det danske samfund.
Vi er i gang med den vel nok største satsning på forskning og uddannelse
nogen sinde.
Vi har i Venstre længe sagt, at forskningen skulle opprioriteres.
Den såkaldte Barcelonamålsætning om, at 1 pct. af BNP skal bruges på offentlig forskning har været en central målsætning for Venstre.
I en periode drejede debatten om forskning sig nærmest kun om at bruge flere penge.
Men det drejer sig jo ikke blot om at bruge flere penge, det handler i høj grad også om, hvordan pengene bruges.
Også derfor har vi i Venstre fra starten fulgt processen omkring universitetsfusionerne med stor interesse.
Formålet med fusionerne har fra starten været klar: mere uddannelse, større international gennemslagskraft på forskningsområdet, mere innovation og erhvervssamarbejde, tiltrækning af en stadig stigende mængde EU-midler samt en fortsat kompetent myndighedsbetjening.
Tanken bag det at fusionere universiteter og integrere sektorforskningsinstitutioner i universiteterne er bestemt ikke ny.
De sidste godt og vel 15 år har flere rapporter og anbefalinger peget på behovet for forandringer.
Derfor er det glædeligt, at vi nu står tæt på målstregen efter en proces, hvor universiteterne og sektorforskningen har været særdeles aktive medspillere med hensyn til, hvordan fremtidens danmarkskort på universitetsområdet kommer til at se ud.
I Venstre ser vi meget positivt på resultatet, og vi glæder os over, at mulighederne nu for alvor er til stede for at sikre ikke bare en økonomisk saltvandsindsprøjtning til universiteterne, men også sikre en indretning af rammerne, så de bidrager til en bedre løsning af fremtidens udfordringer.
Spørgsmålet om forskningsfriheden i forbindelse med fusionerne har vi drøftet flere gange i Videnskabsudvalget.
Jeg vil gerne her gentage, at forskningsfriheden ikke berøres af fusionerne; det er ikke målet, og det er heller ikke tilfældet.
Videnskabsministeren har lovet at foretage et tjek af situationen i forbindelse med fusionerne og de opnåede resultater i 2009, og det bakker vi naturligvis op i Venstre.
I samme forbindelse vil en række af de områder vedrørende universitetsloven, som forespørgerne har rejst, også blive evalueret.
I Venstre ser vi med glæde på det danmarkskort, der tegner sig på forskningsområdet.
Vi ser store muligheder og perspektiver.
Man skal sikre bedre forskning og uddannelse, og det er til gavn for hele Danmark.
Jeg skal på vegne af Venstre, Socialdemokratiet og Det Konservative Folkeparti fremsætte følgende: Forslag til vedtagelse »
tager videnskabsministerens besvarelse til efterretning, idet Folketinget: – konstaterer, at formålet med sammenlægningerne er mere uddannelse, større international gennemslagskraft på forskningsområdet, mere innovation og erhvervssamarbejde, tiltrækning af flere EU-midler samt en fortsat kompetent myndighedsbetjening, – konstaterer, at frivillighed har været det bærende princip for sammenlægningerne af de universiteter og sektorforskningsinstitutioner, der etableres pr. 1. januar 2007, – understreger vigtigheden af universitetslovens bestemmelser om forskningsfrihed og medarbejdernes frihed til at deltage i den offentlige debat, – konstaterer, at videnskabsministeren i 2009 gennemfører en evaluering af, hvor langt man er nået med opfyldelsen af formålene med universitetssammenlægningerne, og – konstaterer, at videnskabsministeren ligeledes i 2009 gennemfører en evaluering, der belyser medarbejdernes og de studerendes medbestemmelse på universiteterne, den frie akademiske debat og forskningsfriheden under den nuværende universitetslov.«